Lewis omgekrap omdat F1 bots | Netwerk24
Lewis omgekrap omdat F1 bots
12 Julie 2019 15:30
Lewis Hamilton is kwaad vir Formule Een se baadjiedraers omdat die Britse Grand Prix Sondag met krieket se Wêreldbeker-eindstryd én die Wimbledon-tennistoernooi se mansenkelspel-eindstryd moet meeding.
"Ek kan nie verstaan waarom die organiseerders die wedstryd vir dieselfde dag as daardie ander groot byeenkomste skeduleer nie," het Mercedes se vyfmalige wêreldkampioen Donderdag aan verslaggewers gesê.
"Ek hoop hulle vind in die toekoms 'n spesiale naweek vir dié Grand Prix. Die hele land se fokus moet hierop wees.
"Ek dink mense gaan Sondag die heeltyd van TV-kanale verwissel," sê hy.
Lewis Hamilton neem 'n selfie van hom en 'n beampte by die Silverstone-baan in Engeland. Dié renjaer sê al het hy net één ondersteuner, sal dit steeds 'n voorreg wees. Foto: AP
Wimbledon-eindstryde is op sigself 'n hoogtepunt op die sportkalender, maar dat Engeland boonop in die WB-eindstryd speel, gaan dit besonder moeilik vir entoesiaste maak om ook aan die Britse Grand Prix aandag te gee.
Hamilton is die oorweldigende gunsteling om sy tuiswedren te wen, nadat hy vanjaar reeds ses keer eerste verby die geruite vlag gejaag het. Hy het boonop vier van die laaste vyf wedrenne by Silverstone gewen en was die afgelope vier jaar elke keer in die voorste wegspringposisie.
Ondanks die groot sportbyeenkomste elders in Engeland, word daar verwag dat meer as 140 000 toeskouers Sondag by die Britse Grand Prix sal opdaag.
Dié tipe bywoningsyfers herinner aan die vroeë 1990's, toe daar "Mansell-manie" in Brittanje was en die Britse renjaer Nigel Mansell 'n geweldige groot trekpleister was.
Ten spyte van sy ongelooflike sukses, is baie Britte egter verdeeld oor Hamilton.
Toto Wolff, sy spanbaas by Mercedes, het ook vandeesweek hierop gewys en gesê hy kry in sy eie land nie genoeg erkenning vir sy geniale bestuursvernuf en prestasies nie.
Hamilton is byvoorbeeld in 2018 in Italië, die tuiste van Ferrari, as die Sportman van die Jaar aangewys.
Hamilton self steur hom nie veel daaraan dat hy nie dieselfde steun geniet as Mansell in sy fleur nie.
"Mense het die reg om te ondersteun wie hulle wil. Toe ek in Stevenage grootgeword het, het ek nooit in 'n miljoen jaar gedink dat enigiemand anders as my ma en pa my sou ondersteun nie. Dis 'n voorreg om selfs net een ondersteuner te hê."